মার্কিন যুক্তরাষ্ট্রের পেনসিলভেনিয়ায় থাকেন লামিয়া। ১৭ বছর বয়স তাঁর। জন্মসূত্রে সৌদি আরবের হলেও, বর্তমানে পেনসিলভেনিয়ায় থেকে পড়াশোনা করছেন। ধর্মীয় পরিচিতিতে তিনি মুসলমান। ধর্মীয় রীতি মেনে মাথা হিজাবে ঢেকে রাখতেই তিনি অভ্যস্ত। তা ছাড়া বর্তমানে তিনি যে দেশের বাসিন্দা, সেই দেশের রাষ্ট্রপতি ডোলাল্ড ট্রাম্পও মুসলিম মেয়েদের হিজাব পরার পক্ষপাতী।

এই বিষয়েই দিন কয়েক আগে সোশ্যাল মিডিয়ায় একটি গ্রুপে আলোচনা করছিলেন লামিয়া। ট্রাম্পের বক্তব্যের তীব্র বিরোধিতাই করেছিলেন তরুণী। তাঁর বক্তব্য ছিল, কে হিজাব পরবেন, না পরবেন, তা রাষ্ট্র বা প্রশাসন ঠিক করে দিতে পারে না। সেই সময়ে গ্রুপেরই আর এক সদস্য তীব্র ভাষায় আক্রমণ করেন লামিয়াকে। লামিয়াকে বলা হয়, ‘তুমি যদি তোমার হিজাব খুলে ফেল, তা হলে তোমার বাবা পিটিয়ে তোমার ছালচামড়া তুলে ফেলবে’। 

ঘটনায় মর্মাহত হন লামিয়া। তাঁর মনে প্রশ্ন জাগে, সত্যিই কি তাঁর বাবা এতটাই গোঁড়া যে, লামিয়া হিজাব না পরতে চাইলে তিনি ক্ষুব্ধ হবেন? সংশয় ঘোচানোর জন্য সরাসরি সৌদি আরব নিবাসী বাবাকেই মেসেজ করেন লামিয়া। বলেন, ‘আমি ভাবছি আমার হিজাব খুলে ফেলার কথা।’ বাবা সঙ্গে সঙ্গে উত্তরে বলেন, ‘এ ব্যাপারে আমার কী বলার থাকতে পারে বলো তো? এ ব্যাপারে কোনও সিদ্ধান্ত তুমি ছাড়া অন্য কেউই নিতে পারে না। তুমি নিজে যদি মনে করো হিজাব পরবে না, তা হলে তা-ই করো। আমার সমর্থন সব সময়ে তোমার সঙ্গে রয়েছে।’ 

বাবার এ হেন উত্তরে আপ্লুত লামিয়া, বাবার সঙ্গে তাঁর কনভারসেশনের স্ক্রিন শট তুলে পোস্ট করেন টুইটারে। সঙ্গে সঙ্গে আলোড়ন ফেলে দেয় সেই পোস্ট। ১৫ এপ্রিল করা এই পোস্টে এখনও পর্যন্ত ৩ লক্ষের উপর লাইক পড়ে গিয়েছে। ১ লক্ষের উপর রিটুইট হয়ে গিয়েছে পোস্টটি। 

Since this is a mentality a lot of you seem to have pic.twitter.com/CQn5L8zibS
— l a m y a a (@lxmyaa) April 15, 2017
কমেন্ট বক্সে অধিকাংশই লামিয়ার বাবার ভূয়সী প্রশংসা করেন। তাঁরা বলছেন, সত্যিই তো, কেউ হিজাব পরবেন কি না তা সম্পূর্ণ তাঁর ব্যক্তিগত সিদ্ধান্তের বিষয়। কেউ কেউ আবার ধর্মীয় জিগির তুলে বলেন, লামিয়া এবং তাঁর বাবার মতো লোকেদের জন্যই ইসলামের ভিত্তি টলে যাচ্ছে। 
লামিয়া অবশ্য তাঁর বন্ধুদের নিশ্চিন্ত করে জানিয়েছেন, তিনি হিজাব খুলছেন না। কিন্তু এই হিজাব তিনি পরছেন সম্পূর্ণ নিজের ইচ্ছেয়। কারোর চাপে পড়ে কোনও সিদ্ধান্ত তিনি নিচ্ছেন না। 
(ছবি সৌজন্য: লামিয়ার টুইটার অ্যাকাউন্ট)